LidanRubinov/Halacha-QA huggingface dataset:
שאלה: כמות המים בסיר להכשרת כלי שאינו בן-יומו: האם כשבאים להכשיר סכין חלבי שהשתמשו בו לבשרי, והוא כעת אינו בן-יומו - צריך לשים אותו בתוך סיר עם פי 60 מים מאשר גודל הסכין?
תשובה: לא, אם הוא לא בן-יומו לא צריך פי שישים. אילו היה בן-יומו היה צריך פי שישים.
שאלה: התרת נדר לא לאכול פת עכו"ם: אם נהגתי שלוש פעמים שלא לאכול פת פלטר - פת שנאפתה ע"י גויים. 1. האם אני יכול לעשות על כך התרת נדרים, האם יש דינים מסוימים בזה? 2. האם מספיק לפרט לפני ההתרה, או שבנוסח עצמו גם כן יש לומר את הנדר?
תשובה: בהתרת הנדרים שעושים בערב ראש השנה כתוב שכל מנהג טוב שאדם ינהג לא יהיה נדר אם לא יתנה בפירוש. אם עשית התרת נדרים בערב ראש השנה, ממילא מסרת מודעה מראש שמנהג בלי כוונה מפורשת לא יחול עליך בתור נדר ולא התחייבת. אם הייתה לך כוונה מפורשת לנהוג את המנהג בתור נדר ואתה רוצה להתירו   צריך התרת נדרים.
שאלה: משמעת אצל הילדה: יש לי בת בת 14 ויש לי המון בעיות משמעת איתה בכיתה. היא לא מפסיקה לפטפט בשעורים, לא מכינה שעורים ולא מגישה עבודות, ובמבחנים נכשלת. אני שואלת אותה כל יום אם יש לה שיעורים והיא אומרת שלא, מה שמתברר שזה שקר. בינתיים המורה למתמטיקה והמורה לתנ"ך התקשרו אלי והתלוננו בפני על התנהגות הילדה בכיתה שלא מאפשרת להם ללמד במהלך 2 שיעורים רצופים. אני לא יודעת מה לעשות?
תשובה: קשה לייעץ בלי להכיר את הבת. ולכן כדאי קודם כל להפגש עם המחנכת שלה ולברר מדוע לדעתה היא מתנהגת כך? יתכן ויש לה קושי אובייקטיבי - ואם הוא יפתר גם בעיות המשמעת יעלמו, ויתכן שיש כאן סיבה אחרת. מכל מקום המחנכת תדע טוב יותר להגדיר מהו הקושי וכיצד יש להתמודד איתו. בנוסף יש לשוחח עם הילדה ולהסביר לה את תוצאות מעשיה. הרי את מחיר הרשלנות בלימודים היא זו שתשלם. בין אם בטווח הקצר - שלא תוכל להרשם למוסדות תיכוניים רבים בגלל הציונים והערות על התנהגות, וכן בעתיד כשתרצה ללמוד מקצוע ולהתקדם בחיים. כמובן שלא די בשיחה אחת. צריך לאורך תקופה לשדר לה את המסר הזה - שהיא גורמת צרות לעצמה. כמובן שכל זה אינו תחליף למעקב קבוע שלך. צריך לשבת איתה להכין שיעורי בית ולברר מידי יום מה היה בבית הספר. כמו כן, אחת לכמה זמן להיות בקשר עם המורים. ונקודה אחרונה - לא לגבות ממנה מחיר רגשי על חוסר הצלחתה בבית הספר. להמשיך להעניק לה חום ואהבה.
שאלה: טיפות הומאופטיות בשבת: אני עובר טיפול הומאופטי בגלל בעייה מסוימת. רציתי לדעת: 1. האם מותר להשתמש בטיפות ההומאופטיות למרות שלא ידוע לי ממה הם מורכבות (אני חושב שהם מורכבות מצמחים)? 2. האם מותר לי לקחת טיפות אלו בשבת?
תשובה: 1. עד כמה שידוע לי זה מורכב מצמחים. אם אין ברכיבים שום דבר מן החי, אז החשש הוא רק אם יש בזה משהו מיין נסך של גויים, אם זה בא מחוץ לארץ. אבל אם גם זה התבטל, אז לא צריך לחשוש. אם זה טיפול רפואי וזה בדרך כלל לא כל כך טעים, אז לא לחשוש. 2. אם הרופא הטבעוני אומר לך לעשות את זה, בדומה לאדם שלוקח כדורים בשבת וצריך לקחת אותם ברצף, כך גם כאן. אם בכך שלא תיקח יום אחד זה עלול לפגום בתועלת של הלקיחה, יהיה מותר גם בשבת.
שאלה: גזיזת ציפורניים בשיניים: האם מותר לגזוז ציפורניים עם השיניים?
תשובה: לא נראה לי שיש בעיה הלכתית בזה, ואפשר להביא ראיה מדברי הגמ' במועד קטן (דף יח ע"א) שמובא שם, שר' יוחנן נטל ציפורניו בחול המועד עם השניים ע"ש.
שאלה: חיוב ילד קטן במצוות: האם ילד שקטן מבר מצווה פטור מכל המצוות?
תשובה: ילד עד גיל בר מצוה לא חייב במצוות מהתורה. לגבי חיוב מדרבנן, מדין חינוך קטן צריך לקיים. נחלקו הראשונים במסכת ברכות (דף מח) האם מוטלת חובת קיום על הקטן מצד עצמו: שיטת רש"י   הקטן לא חייב מצד עצמו, החובה מוטלת על אביו, שעליו לדאוג שהקטן ישמע מגילה, ישב בסוכה, יאכל מצה ושאר המצוות. יוצא מכך שקטן לא יכול להוציא גדול משום שאינו חייב בעצמו. שיטת בעלי התוספות   הקטן חייב מצד עצמו, חכמים הטילו חיוב על הקטן. הדוגמה הקלסית לנפקא מינה מהמחלוקת, היא שיטת בעל העיטור הסובר שקטן יכול להדליק נר חנוכה ולהוציא גדול או לקרוא מגילה עבורו. אם נאמר שקטן יש לו חיוב עצמי, כמו שיטת התוספות, אף על פי שגדול הוא חד דרבנן וקטן הוא תרי דרבנן זה אותו סוג חיוב וקטן יכול להוציא אבל לפי שיטת רש"י, שקטן אינו בכלל חיוב, הוא לא יכול להוציא גדול, כמו הכלל שיש בתלמוד   מי שפטור מן הדבר לא יכול להוציא מישהו אחר. דוגמה לפטור שאינו יכול להוציא: לפי מרן המחבר בהלכות ראש השנה, אדם חרש פטור מתקיעת שופר ואף אם יודע לתקוע אינו יכול להוציא אדם אחר ידי חובה משום שהוא פטור מהמצוה. לעומת זאת אדם שחייב במצוה וכבר יצא ידי חובה יכול להוציא אנשים אחרים, כי הוא שייך לאותה קטגוריה של בר חיובא. אנחנו לא יכולים להכריע במחלוקת בין רש"י לתוספות.
שאלה: שלא ישעמם ללמוד תורה: כבוד הרב שאני יהיה גדול אני רוצה להיות רב כמוך, אני ילד ואני מרגיש שקצת משעממם לי לפעמים ללמוד תורה האם אתה יכול לתת לי עצה איך לא יהיה משעמם לי ללמוד תורה?
תשובה: אין אדם למד אלא במקום שליבו חפץ. למד נושאים המעניינים אותך. אם כי בכל לימוד בעולם, גם המעניין ביותר, יש צורך גם במאמץ אינטלקטואלי והוא לא קל אך הוא משתלם. ככל שהמאמץ גדול יותר כך גדל הסיפוק, לפום צערא אגרא. בהצלחה.
שאלה: שמו"ת - חובה או שראוי?: ראיתי שהרב נשאל: "האם שניים מקרא ואחד תרגום זה מצווה או מנהג? האם גם נשים חייבות?" והרב ענה: "ראוי לעשות את זה. זאת אומרת, זה לא כמו החיוב לאכול שלוש סעודות בשבת. לכתחילה מי שיכול צריך לעשות את זה. לא נראה לי שנשים חייבות, נשים לא חייבות בלימוד התורה." עכ"ל במיעוט דעתי הדלה, לא הבנתי את דברי הרב. 1. הרי בשו"ע או"ח ס רפה ס ק א : "אף על פי שאדם שומע כל התורה כולה כל שבת בצבור חייב לקרות לעצמו בכל שבוע פרשת אותו השבוע שנים מקרא ואחד תרגום אפילו עטרות ודיבן:" "חייב לקרות" - מלשון השולחן ערוך נשמע שזוהי חובה גמורה, לא דבר שראוי. הראוי הוא לקרוא גם רש"י כלשון השו"ע : "וירא שמים יקרא תרגום וגם פירוש רש י". ועוד מדובר על לשון של "מצוה מן המובחר". לא ראיתי בפוסקים מי שמונה את שמו"ת כאופציה לשיקולנו. (יש הקלות בדיעבד כידוע,להשלים וכו אבל תו לא) 2. ולגבי נשים, זה לא פשוט שהן פטורות? (הרי פטורות מת"ת כפי שאמר הרב), למה זה נאמר בלשון עם הסתייגות? ועוד מהטעמים עצמם שקוראים שמ"ות, לא שייך בהם שום טעם מהם. אם יוכל הרב שליט"א לבאר הדבר,אשמח.
תשובה: 1. נכון, לכתחילה צריך להקפיד על זה. 2. לא שמענו שנשים חייבות. יש אמנם דעה שנשים חייבות בקריאת התורה אבל לא שמענו שחייבות לקרוא שניים מקרא ואחד תרגום.
שאלה: כשרות במקום העבודה: במקום עבודתי המטבח של צוות העובדים אינו כשר. אני יודעת שעם אותם סכינים חותכים, פעם -טוסט חם עם גבינה צהובה ופעם - נקניק (לפעמים חם ולפעמים לא). האם מותר לי להשתמש בסכינים כדי לחתוך סלט?
תשובה: הסכין לא כשר. בכלים לא כשרים מותר להשתמש באופן שאינו קבוע למאכלים קרים ולא חריפים. אם נקלעת למצב שאין לך סכין כשר את יכולה להשתמש בסכין לא כשר למאכלים לא חריפים כשהמאכלים קרים. לדוגמה: מלפפון, עגבניה, מרגרינה אבל לא בצל. אין לעשות זאת בקביעות.
שאלה: נרות שבת למתגייר: אני גוי אבל אני מתגייר ואני בסוף התהליך אני בן 17 עוד מעט!!. אמא שלי גויה, אז היא לא מדליקה נרות שבת. האם אני יכול להדליק נרות שבת, בנים יכולים להדליק נרות שבת? האם זה יוציא את כולם ידי חובה?
תשובה: עכשיו לא שייך להדליק נרות שבת, לאחר הגיור תדליק לעצמך עם ברכה.
שאלה: קריאה בקפה: לכבוד הרב, אני דתייה וקראתי בקפה פעם אחת למרות שידעתי שאסור מה אני יכולה לעשות בקשר לזה?
תשובה: קריאה בקפה היא שטות גמורה. כמובן שאין בקפה שום דבר אמיתי שיכול להדריך את החיים שלנו, וגם לא אצל אלו שמרמים את הציבור ועוסקים בנוכלויות של כאילו ידיעת עתידות וכד' דרך קריאה בקלפי וקפה וכדומה. ולכן עיקר התיקון הוא לקבל על עצמך לא האמין יותר לשטויות, ולא ללכת למקומות בהם מרמים את הציבור.
שאלה: זכות במצוות לא תעשה: האם אדם זוכה בקיום מצוות לא תעשה כאשר הוא אינו עושה את שאסור עליו? אם כן, באיזו תדירות של אי עשייה? למשל: אתמול לא רצחתי. האם אני זוכה בקיום מצוות לא תרצח? ואם אתמול לא רצחתי 500 פעם או לא גנבתי 1000 פעם?
תשובה: יש על כך בגמרא, אם אדם נקלע למצב של התמודדות והוא עמד בפיתיון ונמנע מעשיית העבירה, אז זה נחשב לו לזכות ומקבל שכר. לא נגיד כך אם אדם סתם לא גנב ולא היה לו ממה לגנוב שהרי לא הייתה לו התמודדות.
שאלה: עליה לקבר במהלך השנה הראשונה לפטירה: אנחנו מעדות המזרח. אבי נפטר לפני כחודשיים. האם ניתן לעלות לקבר במהלך השנה הראשונה לפטירה? במידה ולא, האם ישנם מועדים שכן ניתן או באלו מועדים אסור?
תשובה: ככלל, לא טוב להרבות בעלייה לקבר ובפרט בשנה הראשונה, ולכן יש לעלות רק ביום השנה.
שאלה: הפסק באכילה בין קידוש להמוציא אצל הורי אישתי: לפני כשנה נישאתי בשעטו"מ ב"ה. הורי אישתי נוהגים כמנהג יוצאי מרוקו לברך ולאכול סלטים בין הקידוש לבין ברכת המוציא בשבתות ובחגים. בכל שבת ושבת כאשר אנחנו מתארחים שם אני ממתין עד לסיום פרק זה וניגש ליטול איתם ידיים, ואין לי בעייה עם זה כלל ועיקר. הבעייה תיווצר, לענ"ד, בראש השנה. בראש השנה נהוג בבית הוריי לקדש, ליטול ידיים ולברך המוציא ורק לאחר מכן להתחיל את הסימנים. בירור עם אישתי העלה שהוריה נוטלים ידיים ומברכים המוציא רק לאחר כל הסימנים. שאלתי היא מה עליי לנהוג, האם עליי ליטול ידיים ולברך המוציא עבורי ועבור אישתי? (ובכך אולי לעבור על "לא תתגודדו " ואולי אף להעליב את הוריה) מראש, בברכת התורה העם והארץ.
תשובה: כשאתה נמצא בבית הורי אשתך תנהג כמותם, בביתך תנהג כפי המנהג המקובל בבית אביך.
שאלה: תופעת "גואל רצון": רציתי לדעת מה השקפת הרב לתופעה בשם "גואל רצון", מה השקפת היהדות, ממה הכח שיש לאותו אדם לשאוב אליו כ"כ הרבה נשים ולהתבטל אליו? ברור לי שזה סותר את התורה ( קעקועים ועוד) אבל רבות מהן עם כיסוי ראש ומדליקות נרות. אני מבולבלת. מה זה?
תשובה: אינני מכיר את הסיפור לעומקו. כל ידיעותי עליו ניזונות ממה שפורסם בכלי התקשורת השונים, וביניהם כתבת התחקיר שפורסמה באתר של ערוץ 10. בהנחה שהמסופר שם אמת התופעה היא שלילית ואפילו מסוכנת. התורה שוללת צורת חיים כזו, לא רק בגלל איסורי תורה הרבים שקשורים לתופעה, אלא בגלל עצם מהותה. אסור להתרשם מהמראה החיצוני, (הלבוש הצנוע והדלקת נרות), שהוא כיסוי לתופעה החמורה שמסתתרת מאחוריהם. כפי שאני מבין מדובר בכת שהיסוד שלה הוא בהערצת ראש הכת. היהדות שוללת מכל וכל הערצה וסגידה לבני אדם. לא רק מפני שהאדם תופס את מקומו של האל, אלא בגלל הסכנות הגדולות שיש בסגידה עיוורת לבן אנוש. ראיית אדם כמושלם ואף יותר מזה וההתבטלות המוחלטת כלפיו, גורמת למחיקת האישיות של הסוגד והמעריץ ולביטול אישיותו. במקרים חמורים יותר אף מעמידה אותו בפני סכנות ממשיות של ניצול והגררות למקומות שכלל לא היה רוצה להגיע אליהם. ודי לחכימא. היחס של הנשים אליו, ההתבטלות המוחלטת שלהם בפניו, ודרך החינוך של הילדים בכת זו, הכוללת חקיקת דמותו בכתובת קעקע על גופן, הם סימנים ברורים של מחיקת האישיות של בני הכת. ויש לכך סימנים נוספים כמו: האחידות בצורת המחשבה, המעקב המובן מאליו שלו אחרי כל פעולתן של נשותיו (כפי שהן מספרות בסרט שעוסק בעניינן), חוסר האינדיווידואליות, אי הנורמליות שבחלוקת בן הזוג עם עוד עשרות נשים אחרות, יחוס כוחות על טבעים למנהיג הכת, המשטר והמסגרת שמחייבים את כולן, הניתוק מהמשפחה ומהחברה החצונית ועוד. אומנם רשויות החוק לא הצליחו למצוא שום עבירה על החוק בהתנהגותו אבל אין זה אומר שהכל שם ר, ודאי לא מבחינת התורה. במקרים רבים, מאפייני הכיתתיות היא שלילת החירות והנורמליות של החברים בכת. לא תמיד שלילת החירות היא באמצעים פיזיים, פעמים רבות היא מושגת דווקא באמצעים של סחיטה נפשית או רגשית, על בסיס מצוקה או חיסרון נפשי או רגשי. גם בכת זו, למרות שכל הנשים מצטרפות אליה מרצונן, ישנו יסוד של שלילת החירות. ההתקשרות של אדם מבוגר עם נשים צעירות מאוד על רקע מצוקה שהן חוות (בין אם מצוקה אישית או מצוקה ביחסיהם עם משפחתן ועוד) והפיכתן לנשותיו (כולל יחסי אישות ולידת ילדים) תוך חינוכם להערצתו העיוורת מעוררת שאלות רבות. החשש, אותו העלה גם הפסיכולוג בתוכנית הוא: מה יקרה לאחר מותו? האם אותן נשים יצליחו להמשיך בחייהן למרות חסרונו, או שיגררו למעשי יאוש. סוף דבר, שומר נפשו ירחק וירחיק אחרים מתופעה כמו זו.
שאלה: מעבד מזון שגירר גבינה צהובה: יש לי מעבד מזון שמורכב ממיכל פלסטיק וניתן להרכיב עליו מספר סכינים שונים. הרכבתי סכין מסויימת וגיררתי בו גוש של גבינה צהובה (קרה). האם ניתן להשתמש במעבד גם לחיתוך ירקות לצורך שימוש במאכלים בשריים? גם בצל? האם זה משנה באיזו סכין? (זו שגיררתי בה את הגבינה או אחרות?) חשוב לי לדעת אם ניתן להשתמש באותו מעבד גם לצורך גירוד גבינה צהובה וגם לצורך חיתוך ירקות (גם בצל) למאכלים בשריים או פרווה? ואם הדבר אפשרי, מהם הסייגים ועל מה חשוב להקפיד?
תשובה: להשתמש באותו מעבד מזון לגבינה צהובה ולירקות מותר, חוץ מבצל וכל דבר חריף.
שאלה: עוגיות ולחם שנאפו על גבי מגש בשרי: מה הדין של עוגיות שנאפו בתנור בשרי, כשעבר 24 שעות ועל גבי מגש בשרי, האם העוגיות בחזקת בשרי או פרוה? ומה הדין אם חיממנו לחם פרוה על מגש בשרי, האם מותר לאכול עם הלחם חלב? והאם צריך שיהיה מגש פרוה בשביל שיהיה אפשר לאכול עוגיות עם חלב? אנחנו נהוגים כמנהג אשכנז.
תשובה: אם לא השתמשו במגש למאכל בשרי במשך 24 שעות, מותר לאכול את העוגיות והלחם עם חלב. אבל אם השתמשו בתבנית עם חלב, אזי מותר לאכול אותם בארוחה חלבית אבל לא ממש עם חלב.
שאלה: שכחת שעון בטיול: ראיתי באתר שכבוד הרב אליעזר שחור דן בשאלת שכחת שעון של ילד בטיול. רציתי לשאול, האם לא קיים כאן דין של "אבדה מדעת", מפני שמדובר בילד?
תשובה: בחו"מ סימן רס"א דן המחבר באבידה מדעת. ואכן אחת הדוגמאות לדין זה היא חפץ שניתן לקטן ומקור דין זה הוא בב"ב פד: מהשולח צלוחית ביד הקטן לחנוני (אמנם שם בסימן מביא דוגמאות אחרות). ונחלקו הראשונים בדין אבידה מדעת, לרמב"ם פטור מחובת השבה וכן פסק המחבר. אולם לדעת הטור הוי כהפקר וכל הקודם זכה, והובא בשם י"א ברמ"א. וכתב שם הנתיבות שגם לרמב"ם אף שלכתחילה אין ליטול אם נטלה הרי זכה בה. ועוד כתב שם הנתיבות שבקטן ששייך בו קצת דיני שמירה לא אמרינן בו אבידה מדעת. וכתבו האחרונים שמגיל 6 7 הוי משומר קצת, ולכן בילד בגיל בי"ס לא נאמר שהוי כאבידה מדעת. הרב חגי וייסמן
שאלה: שפשוף סכין בסקוץ': נאמר לי שסכין (בשרי לדוגמא) שנוקה ע"י סקוץ' דינו כאילו תקעו אותו בקרקע ואם אחתוך איתו ירקות שיש להם דין חריף הם לא יהיו בשריים אלא פרווה, דין זה נכון?
תשובה: רק אם השתמשו בסכין בדבר קר ולא חריף מועיל שפשוף של 10 פעמים בסקוצ' במקום בקרקע, ואז הסכין כשר לכל דבר.
שאלה: קול של אישה: האם מותר לשמוע קול של בת בלי לראות אותה?
תשובה: קול אישה בדיבור ודאי מותר, שהרי אפילו כשהוא רואה אותה מותר לדבר איתה. וביחס לשירת נשים נחלקו הפוסקים, שיש הסוברים שגם בזה (לדוגמה ברדיו) נאמר קול באישה ערווה ואסור לשמוע, ויש המקילים בזה. ובמקום שאין הוא מכיר את האישה ששרה ההיתר מרווח יתר, וביודעה ומכירה רבו האוסרים, אלא שכבר פשט המנהג כדעת המתירים לשמוע שירת נשים דרך הרדיו או דיסק וכד' אם אינו מתכוון להנות מקולה אלא שומע את השיר בעלמא, כיון שלרוב הפוסקים איסור שמיעת קול אישה הוא מדרבנן, ובדרבנן ניתן יסמוך על הדעה המקילה.
שאלה: נוסח תפילה בבית הכנסת- תימן וספרד: העדות שלי הן: אשכנזיה ותמניה מצד האמא, ספרדיה ופרסיה מצד האבא. אני גרה בעיר "ראש העין", שכאמור היא עיר תימנית ורוב בתי הכנסת בה נוהגים לפי נוסח תימן. ישנו בית כנסת אחד ספרדי שאני מכירה (אני לא חושבת שישנם עוד בתי כנסת ספרדיים בעיר, חיפשתי) ובבית כנסת הזה אני רגילה להתפלל אך המרחק בינו לבין ביתי הוא גדול יחסית, 15- 20 דק הליכה לשם, בערך 5 רחובות ממוצעים. אני משתדלת בלי נדר לבוא לבית הכנסת כל ערב שבת להתפלל להשם יתברך. יום שישי (לפני כניסת שבת המלכה) הוא יום לחוץ מאוד וקשה מפני כל הבישולים והנקיונות לכן זמני צפוף ולחוץ מאוד. ליד ביתי יש כמה בתי כנסת הנוהגים לפי נוסח תימן, האם אוכל ללכת להתפלל שם? אנו רגילים לנהוג לפי נוסח ספרד. ארצה לציין שיום שישי מאז ומתמיד היה לחוץ, וקשה לנו לנקות ולבשל באמצע השבוע. (לברור עמוק יותר- אמי גרושה ללא הכר האב כבר זה 14 שנה וזהו רצונה, יש לי עוד אחות אחת שגדולה יותר ממני, אך כרגע היא נמצאת בשירות לאומי). וסליחה על האריכות.
תשובה: אדם הרגיל להתפלל בבית כנסת מסוים במקרה שלך ספרדי יכול להתפלל גם בבית כנסת אחר שנוסחו שונה כמו תמנים או אשכנזים וכדו'.
שאלה: גזילה בטעות: שאלתי עט מחבר ושכחתי ממי. תליתי שלט בכיתה למשך חודש ואף אחד לא בא לבקש חזרה. מה לעשות?
תשובה: יישר כח על השאלה, אף שהיא נוגעת לכאורה לסכום כסף פעוט כבר הורונו ח שדין פרוטה כדין מאה. ולגוף השאלה - לגבי חפץ שהופקד ולא תבעו אותו הבעלים, כתבו הפוסקים שיש לחלק מדוע לא תבעו: האם מחמת שמת המפקיד או משום ששכח. בשאלה משמע שהמשאיל שכח, וכתבו האחרונים ששכחה לא הוי כייאוש להקנות את החפץ לנפקד ולכן החפץ נשאר שייך לבעלים. אמנם בנידון דידן מאחר והבעלים לא בא לדרוש אותו בחזרה (ואף שבפשטות זו אחריות השואל להחזיר ולא אחריות המשאיל לדרוש את החפץ) הרי שאפשר להתייחס לחפץ בתורת אבידה שהוכרזה ושלא באו הבעלים לחפש אחריה, ונפסק בשו"ע (חו"מ רס"ז סעיף ט"ו) שיהא מונח בידו עד שיבוא אליהו. ואם כן הוא הדין כאן שמן הראוי לאחסן את העט ולציין עליו שהוא אבידה (מאחר והעט אינו דבר גדול שדורש מקום רב ומהוה בעיה לשמור עליו) ולהמתין שמא ייזכר ויבוא בעליו או לחילופין שיבוא אליהו הנביא, במהרה בימינו אמן, ויאמר לנו למי שייך העט. מן הראוי לעשות נסיון נוסף ולתלות שלט למשך חודש נוסף. להרחבה: עיין פתחי חושן הלכות פקדון ושאלה ז-כג, ובהערה שם. חגי וייסמן
שאלה: מזון לחתול בפסח: בבעלותי חתול פרסי אשר ניזון באוכל מיוחד לחתולים פרסים - אינני חושבת שהאוכל כשר לפסח. 1. מה לעשות? שכן: א. לחתולים הפרסים אוכל משלהם לחתולים ארוכי שיער. ב. לה-קט זהו אוכל שבדרך כלל כשר אבל לא מתאים לסוג החתול הזה. 2. האוכל כל כך יקר האם עלי פשוט לזרוק את השק? כמו כן, מה עלי לעשות עם תרופות שהחתול לוקח ביום יום ואינם כשרות לפסח? (תרופה לפירוק גושי שערות שלא יהיה חסימת מעיים) אודה על תשובתך בהקדם.
תשובה: 1. אם את חוששת שיש באוכל חמץ, תתענייני אם יש תחליף כלשהו לשבעת ימי החג. הרי לא מסתבר שרק את האוכל הזה החמץ הוא אוכל ואין לו דברים אחרים, אולי הם פחות טובים אבל החתול לא ימות. 2. תמכרי אותו לפני פסח לגוי כמו שמוכרים דברי חמץ אחרים. לדוגמה: בעל חנות שיש לו מלאי של ביסקוויטים או וופלים, מוכר אותם לפני פסח לגוי ב"מכירת חמץ" ולאחר הפסח קונה אותם בחזרה. את התרופות אפשר לתת לו בפסח.
שאלה: הנחת תפילין לפני בר מצווה: האם מותר להניח תפילין חודשיים לפני הבר מצווה?
תשובה: מותר. יש הנוהגים להניח תפילין חודשיים ושלושה לפני בר המצווה ויש הנוהגים להתחיל אף מגיל צעיר יותר, כשהילד יודע לשמור על נקיות.
שאלה: נישואים אזרחים: לאחר עיון במאגר השאלות והתשובות באתר זה הבנתי שנישואים אזרחים אסורים והם אולי תקפים מכיוון שבתקופת התורה היו נישאים על ידי ביאה. אך אם מעוניינים להנשא בנישואים אזרחיים רק לשם קבלת אזרחות במדינה מסויימת ולא מקיימים יחסי אישות (הנישואים אולי גם לאו דווקה עם יהודי) האם זה אסור? כלומר, האם ההלכה אוסרת שסתם עורך דין יחתום על משהו כזה? האם זה מפריע אחר"כ לקיים נישואים כשרים כדת משה וישראל?
תשובה: הבעיה בהצעתך היא שלא תוכלי להוכיח שהיה רק רישום גרידא.
שאלה: הנחת אבן פינה לבית פרטי: אני ב"ה מתחיל לבנות בית בימים הקרובים. נשאלתי האם אני עושה איזה טכס סימלי של הנחת אבן פינה, איזה משקה וקצת ברכות. לפי מה שזכור לי זה נעשה לבתי כנסת וכד. האם נהוג גם לבית פרטי? ואם כן, האם יש איזה נוסח מיוחד שצריך כדאי לכתוב?
תשובה: אין צורך לעשות שום טכס לקראת בנית בית פרטי, רק תתפלל שהכל יצליח בעזר ה' יתברך.
שאלה: כהן איטר יד : הרב נשאל האם כהן איטר יד יוכל לעלות לנשיאת כפיים, והרב ענה שכן אך לא יוכל לעבוד במקדש (אני מעריך שענה כך כיוון שנחשב מום לפי הרמב"ם ובזמנם אפילו ניסו לשנות זאת וכד ). שאלתי היא, אמנם פעם זה היה שונה אך היום אין זה כ"כ נדיר ואין זה כ"כ מוזר כאשר אנו רואים אדם איטר יד, אז האם אין סיכוי כלל שההלכה תשתנה בגלל המציאות וכהנים איטרי יד יוכלו לעבוד במקדש שיבנה במהרה בימינו אמן או שמא זה כבר "סגור" כיוון שכך פסק כבר הרמב"ם?
תשובה: ברור שזה נחשב מום לעניין עבודה, הרי יש על כך גמרא בבכורות שעבודת כהנים צריכה להיות בימין. כהן שהוא איטר פסול לעבודה, כמו כהן שאין לו אצבע או יד.
שאלה: מה מברכים על אורז אדום: בחנויות טבע ולאחרונה גם בחנויות רגילות ניתן לרכוש "אורז אדום". הוא נאכל מבושל בדומה לאורז רגיל. האם ברכתו "מזונות" כמו אורז רגיל או אולי "האדמה"?
תשובה: אם מדובר באותו מין של אורז רגיל, אלא שצבעו שונה, ברכתו כמו אורז רגיל.
שאלה: צירוף למניין מצומצם: הבנתי שכאשר היו בשמו"ע מניין אנשים ועדיין לא סיימו כולם (אלא לפחות שישה, והשאר עדיין בשמו"ע) ניתן בדיעבד להתחיל חזרה (בשחרית ומנחה) או קדיש (בערבית). האם כל זה תקף אף כאשר חלק מן המניין (אחד או יותר) לא התפללו כלל שמו"ע אלא באו להשלים בלבד או אנשים הרחוקים מעט מדת שאינם מתפללים ממש וכד?
תשובה: זו שיטת המהרי"ל. צריך לפחות שישה שיתפללו במניין, אחרת זו לא תפילה בציבור. ארבעה יכולים להשלים: או שהם מתפללים עדיין ואינם יכולים לענות אמן או שצירפו אותם להשלים מניין.
שאלה: נזקי שכנים: לפני כשבועיים הועבר תפקיד הוועד לשכן שאינו בייחסי שכנות טובים עמנו, וכל דבר שנראה לו שאנו (הגרים בדירת קרקע) נהנה ממנו הוא פשוט מתנכל לנו. הוחלט באסיפת הוועד שיש לעשות דלת אחורית ללובי, בעלי ניגש אליו ושאל אותו מה קורה תשובתו הייתה: "קודם תשלמו אח"כ אחשוב על זה.". כמו כן, ניקה את החצר עד לצד שלנו ועוד. יש לציין שאין לנו שום חובות, רק עדיין לא שילמנו את ת החודש הזה. האם יש לו זכות להתעלל בנו בצורה כזו, האם יש לקשור בין העניינים? בפרט שכשאנחנו היינו בוועד רצנו אחריו רבות.
תשובה: אשירכם שאתם אנשים טובים. ממעשה של השכן תלמדו איך לא להתנהג.
שאלה: הדלקת נר לזכר תינוק: בני התינוק ניפטר לאחר 26 יום לחייו. האם אני יכולה להדליק נר לעילוי נשמתו למרות שלא מלאו לו 40 יום?
תשובה: לא נוהגים בזה, אך אם את מאוד רוצה אין מניעה.
שאלה: ספר תורה שנפל: מה עושים כאשר ספר תורה נפל בציבור? דיברתי עם אחד החברים ואמרו לו שגוזרים תענית של 40 יום על כל מי שנכח באותו מקום. האם אפשר לדעת מה ההלכה אומרת, והאם יש חילוקי דעות או סברות שונות לאורך תקופות שונות?
תשובה: כל אלה שנכחו וראו את הנפילה צמים יום אחד. מי שלא יכול לצום פודה את הצום בצדקה. אם לדוגמה האוכל שלו ליום ערכו עשרה שקלים, ייתן למטרות צדקה עשרה שקלים. אבל אלה שראו את הנפילה נוהגים לצום. יש תשובה ארוכה בציץ אליעזר על דבר כזה.
שאלה: אמירת פסוקי דזמרא בדרך: א. האם מותר בדרך לבית הכנסת בהליכה להתפלל ללא תפילין את פסוקי דזמרא כולל ברוך שאמר וללא ישתבח וכשמגיעים לבית הכנסת מניחים תפילין ואומרים ישתבח? ב. האם יותר טוב לומר את כל הפסוקי דזמרא ללא ברוך שאמר אשרי וישתבח וכשמגיעים לבית הכנסת מניחים תפילין ואומרים ברוך שאמר אשרי וישתבח או עדיף לעשות כמו הנ"ל? נ.ב הסיבה לאמירת פסוקי דזמרא בדרך היא מפני שעד שמגיעים לבית הכנסת הם כבר בסוף פסוקי דזמרא.
תשובה: יש סדר לתפילה. ואין לשנות אלא באופן חריג בשעת הדחק. על כן יש להגיע לבית הכנסת לפני התפילה ולהספיק להניח תפילין לפני התחלת פסוקי דזימרא.
שאלה: קעקוע ומקווה: יש לי קעקוע ואני צריכה לטבול במקווה. מה עושים?
תשובה: הקעקוע אסור מהתורה אולם בדיעבד אינו חוצץ.
שאלה: כיבוד הורים : אני ובעלי חזרנו ב"ה בתשובה לאחר כמה שנים בהן אני התחזקתי ואח"כ גם בעלי. כיום אנחנו מנהלים בית דתי לחלוטין, ללא טלויזיה, וילדנו לומדים כולם בתלמודי תורה. משפחתו של בעלי תמיד התנגדה לשמירת שבת מצידנו והם ממש לא מקורבים לצערי ליהדות. חמי נפטר לפני יותר משנה. בעבר כשהיינו חילוניים הייתי משאירה את ילדיי אצלם מידי פעם והיו ישנים אצלם, מאז שחזרנו בתשובה הסברנו לחמותי שאין באפשרותנו להשאיר את הילדים אצלה יותר, בגלל העניין של טלויזיה, כשרות, צניעות ובאופן כללי משום שאנחנו חוששים מהשפעה לא טובה שכן הם גרים במושב חילוני שבו יש גם נישואים מעורבים של גויות ויהודים וכ"ו והילדים שלהם היו משחקים על ילדנו, הסברנו לה בצורה יפה ואמרנו שנבוא לבקר כולנו יחד כמשפחה אבל לא הילדים לבד. חמותי לא קיבלה זאת ואמרה שהיא לא מסתפקת בזה. בתגובה החלה ל"רדת עליי" אמרה שאני לובשת רעלה ועוד כל מיני דברים לא יפים, אמרה שלא הייתי בלוויה של בעלה (וכן הייתי), בקיצור השניאה אותי על כל משפחתו שכן לטענתה בגללי בנה חזר בתשובה. אנחנו לא הגבנו אבל מטבע הדברים הביקורים שם פחתו בגלל שהרגשתי לא נוח שם, כאשר היא באה אלינו ונשארת עם הילדים לבד היא מתחילה להעיר להם על מראם החיצוני(פיאות ממש מפריעות לה), מעצימה את חשיבות לימודי החול מול ילדיי כדי שירצו ללמוד יותר לימודי חול ופחות גמרא, אומרת להם שאנחנו לא מקיימים מצוות כיבוד הורים מכיוון שלא באים לבקרה לעיתים קרובות כמו שהיא הייתה רוצה וכל פעם מזכירה להם איזה כיף היה להם כשהיו ישנים אצלה (ועשו ככל העולה על רוחם.). בפעם האחרונה שהייתה אצלי אף דיברה עם בני הבכור (ילד בן 12.5 ) לשון הרע על רבנים, ביקשתי ממנה שתפסיק, הסברתי לה שזה אסור אך היא המשיכה עד שאמרתי לה בלשון שאינה משתמעת לשני פנים שבבית שלי אני לא מוכנה שהיא תדבר ככה. התפתחה מריבה והיא האשימה אותי שבגללי בנה לא בא לבקרה (יש לציין שהרב של בעלי דיבר איתו על כך שהוא חייב לבקר את אימו לבד מידי פעם, לדרוש בשלומה וכ"ו ואני כל הזמן מבקשת מבעלי שינהג כך אך הוא מסרב כי הוא מרגיש שהוא אינו מעניין אותה אלא היא רוצה רק את הנכדים), היא אמרה לי כלשונה "אישה בונה ואישה הורסת" כאילו שהרסתי בזה שהחזרתי את הבית בתשובה, לא יכולתי להבליג יותר ואמרתי לה שהיא חייבת לכבד אותי שכן אני האישה שבנה בחר ואמרתי לה שבעלה מרגיש שהיא מעוניינת רק בנכדים ולא בו ושהם חייבים לפתור את העניינים ביניהם. בני הבכור היה עד לשיחה אבל מצד אחד שמחתי על כך שכן זכה סוף סוף לשמוע את הצד השני של המטבע ולא רק את ההסתות שלה כנגד הוריו. כעת הוא ממש לא מעוניין להיות איתה לבד מחשש שיכשל בשמיעת לשון הרע על הוריו ועל גדולי הדור. בקיצור - יש ממש נתק בין משפחת בעלי לבינינו ולבעלי לא ממש איכפת (כנראה שהתייאש). האם אנו עוברים על מצוות כיבוד הורים לאור האמור? האם לנסות לעשות משהו או להשאיר את המצב כמו שהוא? (לאור העובדה שחמותי שונאת אותי ולא מתכחשת לכך) עליי לציין שהקשר עם משפחתי ממש ר למרות שכולם חילוניים, מכבדים אותנו ולא דורשים דברים שאין באפשרותנו לעשות. סליחה עם האורך ו מראש על תשובתכם.
תשובה: לפי מה שאת מתארת את היחסים בינך לבין חותנתך. אין את עוברת על מצות כיבוד הורים. אך כיוון שחותנתך אלמנה צריך להזהר מאד שלא לצער אותה ולחפש דרך איך לגשר ושהיא תתחשב ברצונוכם לשמור היטב על חינוך הילדים. ומאידך שהיא תוכל להיות עם הנכדים שזה חשוב לה.
שאלה: ריבית בבנקים: בפרשת משפטים מוזכר עניין איסור הריבית ורציתי לדעת, האם עניין הריבית של הבנקים זה גם בגדר האיסור, ואם כן אז איך אנחנו יכולים להשתמש בבנקים והם לוקחים ריבית?
תשובה: לכל בנק גדול יש, בדרך כלל, היתר עיסקא ואז מותר ללוות ממנו. בבנק ממשלתי של המדינה, כמו בנק ישראל (אם היו מלווים לאנשים פרטיים), אין בעיה של ריבית. כך אומר הרב צבי פסח פרנק, רבה של ירושלים, שממשלה זה לא נקרא מלווה אלא זה ציבור ואין בו איסור ריבית כי איסור הריבית הוא ליחידים, שראובן מלווה לשמעון. בבנק של שותפים וודאי שיש ריבית. בנק שהוא חברה בע"מ, יש רוצים לומר שזה לא נקרא מלווה ולווה ואין בו איסור ריבית ויש חולקים. בבנק של גויים אין בעיה של ריבית, ובארץ יש לקחת הלוואה מבנק שיש לו היתר עיסקא.
שאלה: נטילת ידיים מספל: האם מותר ליטול ידיים מספל שנוהגים לשתות ממנו?
תשובה: כן.